L-allegorija tal-borma tagħli Fid-disa' sena , fl-għaxra tal-għaxar xahar, ġietni l-kelma tal-Mulej u qalli: "O bniedem, niżżel l-isem ta' dan il-jum għax sewwasew bħal-lum, f'dan il-jum stess, is-sultan ta' Babilonja ħabat għal Ġerusalemm. "Fasslilhom tixbiha lil din ir-razza rashom iebsa, u għidilhom: 'Dan jgħid Sidi l-Mulej: Qiegħed il-borma , qegħedha; sawwab fiha wkoll l-ilma; itfa' fiha bċejjeċ tal-laħam, l-aħjar bċejjeċ: il-koxxa u l-ispalla, imlieha bl-aħjar għadam. Ħu mill-aħjar tal-merħla, ixħet il-ħatab taħtha. Ħalliha tagħli, tbaqbaq sakemm jissajjar l-għadam fiha." Għalhekk dan jgħid Sidi l-Mulej: "Gwaj għal belt id-dmija, borma msadda b'sadid ma jinqalax. Oħroġhom biċċa biċċa, bla ma titfa' x-xorti għalihom. Għax id-demm li xerrdet għadu f'nofsha; ħallietu fuq blat għeri; ma sawbitux fl-art biex tgħattih bit-trab . Biex tixgħel il-qilla tiegħi, u nkun nista' nitħallas, ħallejtha xxerred demmha fuq il-blat għeri bla ma għattietu." Għalhekk dan jgħid Sidi l-Mulej: "Gwaj għal belt id-dmija! Jiena wkoll inżid il-ħatab! Żid il-ħatab, kebbes in-nar, sajjar sewwa l-laħam, nixxef il-meraq, ħa jinħaraq l-għadam. Qegħedha mbagħad vojta fuq il-ġamar ħa tisħon, u jinkewa r-ram tagħha, u ddub l-inġiesa fiha, u jintemm is-sadid tagħha. "Taħbit li jkiddek! Is-sadid fond tagħha lanqas bin-nar ma jmur. "L-inġiesa tiegħek tassew faħxija! Talli jien ridt innaddfek u int ma tnaddaftx mill-inġiesa tiegħek, għalhekk issa ma titnaddaf qatt mill-inġiesa tiegħek sakemm ma nkunx żfugajt fuqek is-saħna tiegħi. "Jiena, il-Mulej, tkellimt, u li għedt għad iseħħ, nagħmlu jien. Ma nerġax lura, ma nħennx u ma nagħdirx. Nagħmel ħaqq minnek skont imġibtek u għemilek, oraklu ta' Sidi l-Mulej." Il-mewt ta' mart Eżekjel Ġietni l-kelma tal-Mulej, u qalli: "O bniedem, arani minnufih se neħodlok l-għaxqa ta' għajnejk; issa int toqgħodx tnewwaħ jew tibki , u xxerridx dmugħ. Rażżan it-tnehid tiegħek u tagħmilx vistu għall-mejtin. Orbot it-turbant fuq rasek, u xidd il-qorq f'riġlejk; tgħattix ilħitek u tikolx ħobż il-vistu." Filgħodu mort inkellem lill-poplu u filgħaxija mititli marti. Imbagħad l-għada filgħodu għamilt kif qalli l-Mulej. U n-nies qaluli: "Ladarba qiegħed iġġib ruħek hekk, għax ma tgħidilniex xi jfissru dawn il-ħwejjeġ?" U jien weġibthom: "Il-Mulej kellimni u qalli: 'Għid lil dar Iżrael: Dan jgħid Sidi l-Mulej: Araw, se nipprofana s-santwarju tiegħi, il-glorja tal-qawwa tagħkom, l-għaxqa ta' għajnejkom, u l-għożża ta' qalbkom; u wliedkom, subien u bniet, li intom ħallejtu, imutu bix-xabla; u intom tagħmlu kif għamilt jien; la tgħattu lħitkom u lanqas tieklu ħobż il-vistu, ikollkom it-turbanti fuq raskom u l-qrieq f'riġlejkom, ma toqogħdux tnewħu, imma tinfnew fi ħżunitkom u tokorbu bejnietkom. U Eżekjel ikun għalikom sinjal, għax kulma għamel hu għad tagħmluh intom ukoll: meta jiġri dan, imbagħad tagħrfu li jien il-Mulej.' " Il-qerda ta' Ġerusalemm "U int, o bniedem, dakinhar li jien neħdilhom il-fortizza tagħhom, il-ferħ u l-glorja tagħhom, l-għaxqa ta' għajnejhom, l-għożża ta' qalbhom, 'l uliedhom, subien u bniet, dakinhar jiġik bniedem maħrub biex jagħtik l-aħbar. Dakinhar jinfetaħ fommok mal-wasla tal-maħrub, u titkellem, u ma tibqax aktar imbikkem, u tkun għalihom sinjal, u jkunu jafu li jien il-Mulej."